C 214/144
FI
Euroopan unionin virallinen lehti
16.6.2023
Torstai 19. tammikuuta 2023
66. pitää erittäin valitettavana, että viisi jäsenvaltiota kieltäytyy edelleen osallistumasta EPPOon, eli Puola, Unkari, Ruotsi, Tanska ja Irlanti; 67. pitää valitettavana, että jäsenvaltioiden osallistuminen EPPOon ei ole pakollista; kehottaa uudelleen jäljellä olevia jäsenvaltioita liittymään EPPOon mahdollisimman pian; kehottaa komissiota kannustamaan osallistumista EPPOon myönteisten toimien avulla; 68. korostaa, että OLAFin ja EPPOn oikeuskehyksissä säädetään selvästi, että nämä kaksi virastoa toimivat tiiviissä yhteistyössä ja kunnioittavat samalla toistensa toimeksiantoja, valtuuksia ja toimivaltaa; panee tässä yhteydessä merkille, että vuonna 2021 OLAF käynnisti 26 täydentävää tutkimusta ja toteutti kahdeksan tukioperaatiota; huomauttaa, että OLAF toimitti EPPOlle 167 tapausta, jotka liittyivät pääasiassa yhteistyöhön perustuvaan hallinnointiin (63) ja suoriin menoihin (34) ja sisäisiin ja kansainvälisiin tutkimuksiin (25 tapausta kumpaakin); arvostaa sitä, että tapausten toimittamisen seurauksena EPPO käynnisti 85 rikostutkintaa, ja toteaa, että näiden tapausten EU:n talousarviolle aiheuttama kokonaistappio on arviolta 2,2 miljardia euroa; kannustaa sekä OLAFia että EPPOa jatkamaan keskinäisen yhteistyönsä tehostamista; 69. huomauttaa, että OLAF tekee aktiivista yhteistyötä Euroopan tilintarkastustuomioistuimen, Eurojustin ja Europolin kanssa; panee tyytyväisenä merkille OLAFin ja Europolin yhteiset toimet elpymis- ja palautumistukivälineen uhkien ja haavoittuvuuksien arvioimiseksi ja niiden yhteistyön muiden elpymis- ja palautumistukivälineen valvonnasta vastaavien komission yksiköiden (talouden ja rahoituksen pääosasto ja komission pääsihteeristö) kanssa; arvostaa OLAFin ja Europolin yhteistä raporttia ”Assessing the threat to the NextGenerationEU (NGEU)”; 70. arvostaa Europolin ja EPPOn välistä työjärjestelyä, joka tuli voimaan 19. tammikuuta 2021; panee merkille, että 3. syyskuuta 2021 allekirjoitettiin myös työjärjestelyt EPPOn ja tilintarkastustuomioistuimen välistä yhteistyökehystä varten; 71. on tietoinen siitä, että EPPO ja Euroopan investointipankkiryhmä ovat myös allekirjoittaneet työjärjestelyjä sen varmistamiseksi, että EIP voi toimittaa EPPOn toimivaltaan kuuluvia tietoja sujuvasti ennen kuin EIP:n hallinnon tarkastus ryhtyy toimiin; 72. kehottaa tiivistämään yhteistyötä Eurojustin kanssa; pitää myönteisenä asiantuntemuksen jakamista ja osallistujien välisiä keskusteluja seminaareissa ja muissa esityksissä, mutta katsoo, että olisi arvioitava Eurojustin panosta petostentorjuntajärjestelmässä ja määriteltävä se, hyödynnettävä sen täydentävyyttä EPPOn kanssa ja vahvistettava, että sen OLAFin kanssa tekemä yhteistyö tuottaa synergiaa; 73. suhtautuu myönteisesti Sentinel-operaation ja Europolin ja Italian yhdessä johtaman yhteisen aloitteen, Next Generation EU -välineeseen keskittyvän lainvalvontafoorumin (NGEU-LEF) käynnistämiseen, joka kokoaa yhteen Europolin, EPPOn, OLAFin, Eurojustin, EU:n lainvalvontakoulutusviraston ja jäsenvaltiot tarjoamalla foorumin tiedustelutietojen jakamiselle ja sellaisten operaatioiden koordinoinnille, joilla torjutaan järjestäytyneen rikollisuuden soluttautumista lailliseen talouteen ja suojellaan NGEU-elpymispakettia keskittyen erityisesti torjumaan korruptiota, veronkiertoa, kavalluksia ja rahanpesua; katsoo, että parhaiden käytäntöjen vaihto ja yhteisten ja koordinoitujen strategioiden kehittäminen on ratkaisevan tärkeää, jotta voidaan puuttua järjestäytyneen rikollisuuden aiheuttamaan uhkaan; 74. muistuttaa, että OLAF perustettiin paitsi sisäisiä tutkimuksia varten myös jäsenvaltioiden tukemiseksi ulkoisissa tutkimuksissa; muistuttaa, että toissijaisuusperiaate estää OLAFia käynnistämästä tutkimuksia, joissa jäsenvaltioilla on paremmat toimintaedellytykset, mutta tämä ei estä OLAFia analysoimasta toistuvia tapauksia, kehityssuuntia ja malleja tai sitä, miten OLAFin kyky havaita nämä ilmiöt on johtanut tiiviimpään yhteistyöhön ja menestyksekkäisiin toimiin; 75. panee merkille OLAFin, Euroopan unionin teollisoikeuksien viraston, Interpolin ja Maailman tullijärjestön (WCO) välisen erittäin tiiviin operatiivisen koordinoinnin tulliasioihin liittyvissä kysymyksissä; pitää valitettavana jäsenvaltioiden hälytysjärjestelmien heikkoutta; 76. on tietoinen siitä, että komissio ja EPPO allekirjoittivat 18. kesäkuuta 2021 EPPO-asetuksen 103 artiklan 2 kohdassa säädettyjen keskinäistä tiedottamista ja kuulemista koskevien velvoitteiden täytäntöönpanoa koskevat hallinnolliset järjestelyt, joiden avulla EPPO voi tehokkaammin tutkia EU:n talousarvioon vaikuttavia rikoksia ja nostaa niistä syytteitä ja komission yksiköt voivat varmistaa EPPOn tutkimusten asianmukaiset hallinnolliset, taloudelliset ja kurinpidolliset jatkotoimet, mukaan lukien varotoimenpiteet EU:n talousarvion suojaamiseksi;